text:
Obesidad (sobrepeso extremo cu por causa morto) of sobrepeso ta nifica cu bo tin demasiado peso y vet na bo curpa. Generalmente e falta di movecion y nutricion saludabel ta resulta den sobrepeso. Ora bo ta come mas di loke realmente bo curpa tin mester automaticamente e curpa ta bay procesa e resto di nutrientenan den vet. Aunke e vet originalmente ta necesario pa traha e reservanan (voedselreserve) den nos curpa, toch ora tin obesidad of sobrepeso e ta nifica cu tin dimas vet den nos curpa. Aki nos ta exclui un rato e personanan cu tin obesidad of sobrepeso pa motibo di un problema medico, por ehempel un malesa di e schildklier, depression of sobrepeso heriditario.
E concecuencianan di obesidad of sobrepeso por ta varios. Di sinti cu bo ta falta rosea te cu por ehempel dolor den lomba of pia. Of bo lo por haya complicacionnan mas serio. E sobrepeso ta trece riesgo pa haya presion halto, malesa di suco (diabetes), piedra na riñon, malesa di curason of cancer.
Sistema pa midi
Obesidad of sobrepeso ta algo cu bo mes ta wak y hopi biaha sinti. E ta duna molester. Pero si bo kier haya sa cuanto sobrepeso bo tin, mester midi e sobrepeso. Nos ta ilustra kinan dos di e formanan mas uza door di expertonan medico pa haya sa si bo tin sobrepeso. Of pa haya sa si bo tin sobrepeso extremo, esta obesidad.
- E sistema di midi e BMI cual ta nifica Body Mass Index. E Body Mass Index ta un cifra cu ta indica si bo peso ta cuadra (pas) cu bo largura. E ta bo peso den kilo dividi den e kwadraat di bo largura. Awendia tin diferente website y app cu e meter di BMI unda bo ta yena bo peso y largura pa asina calcula bo BMI. Un BMI mas halto cu 25 ta nifica cu bo tin sobrepeso.
- E circunferencia di bo bariga (buikomvang) tambe ta un bon metodo pa midi e cantidad di vet cu bo curpa tin. Pa esaki bo tin mester di un cinta di midi pa pone rond di bo bariga. Cerca hende muhe ta papia di un circunferencia grandi ora esaki ta mas cu 80 cm. Cerca hende homber esaki mester ta mas cu 94 cm.
Kico bo mes por haci?
E prome stap cu bo por tuma ta pa haci un cambio den bo estilo di bida. Esey ta mas facil pa bisa cu pa haci. Pero un cambio lo mester bin pa por yega na un peso saludabel. Generalmente por cuminsa cu cambionan chikito y gradualmente adapta te ora a haci e cambio completo. Por ehempel; si semper bo ta bebe koffie cu lechi y dos cuchara di suco, bo ta cuminsa na bebe koffie cu menos lechi y 1 cuchara di suco. Haci esaki pa un par di siman te ora bo curpa custuma. Despues bo ta bolbe cambia kitando e suco por completo. Incorpora movecion den bo bida diario. Si nunca bo a haci deporte, awor ta e momento. Busca un deporte cu abo ta gusta. Esaki lo haciʾe mucho mas facil pa bo adapta na un schedule di movecion.


c: text/html

text:
Minister di Asuntonan Interno y Relacion di Reino (Binnenlandse Zaken en Koninkrijksrelaties, BZK), y Alexandra van Huffelen, Secretario di Estado di Relacion di Reino y Digitalisacion, ta bishita conhuntamente Sint Maarten, Sint Eustatius y Corsou di 6 te 10 di september. E bishita ta relaciona cu e pasado di esclavitud, pa asina nan mes, mira y tende for di combersacionnan ki nificacion e pasado di esclavitud tin pa e islanan y pa Hulanda.
Sint Maarten
E biahe ta cuminsa riba diamars 6 di september na Sint Maarten, caminda e dos mandatarionan lo combersa entre otro cu habitantenan di diferente origen, tocante e pasado di esclavitud y kico e ta significa pa futuro. Tambe lo para keto na 5 aña di orkan Irma.
Sint Eustatius
Riba 7 di september e siguiente stop ta na Sint Eustatius. Aki tin entre otro un caminata historico den Oranjestad, un combersacion cu Statia Heritage Commission y un bishita na un scol y combersacion cu hobennan tocante e pasado di esclavitud, riba e programa.
Corsou
Na Corsou e mandatarionan lo bay den combersacion cu hobennan y expertonan riba e tereno di sclabitud. Tambe nan lo hiba un bishita na e ‘National Archaeological-Antropological Memory y Archivo Nacional. Lo conclui e biahe cu un reunion cu artistanan, escritornan y musicante caminda e tema central lo ta esclavitud.
Grupo di Dialogo Pasado di Esclavitud
Riba enkargo di Minister di BZK e Colegio di Conseho, Grupo di Dialogo Pasado di Esclavitud, a duna un conseho riba e pregunta con pa atende cu e pasado di esclavitud y su impacto den presente. Gabinete lo bin cu un reaccion prome cu 2023 riba e conseho aki. Lo inclui e experencianan durante e biahe aki tambe den e reaccion di gabinete.

robotstxt: allowed

filter: keep


text: Diasabra madruga a drenta informe di cu e alarma di Lucky Electronics den Havenstraat a bay on y cu lo tin ladron den e lugar, mesora a dirigi patruya na e sitio. Na yegada di e patruya a pasa na e parti dilanti pero no a logra mira nada particular, na e mesun momento ey a drenta un otro informe di cu esaki lo ta tumando lugar na e parti patras. Ora polis a bay na e parti patras a bin topa un security di e hotel cu ta vigila e parkinglot ta declara cu ela mira un homber scur cu barba den e showcase cu un tas y tabata hincando mercancia den un tas. Ela bay purba want’e pero esaki lo a scapa y core bay direccion Ranchostraat. E ladron aki a los e “nutnan” di e rolluik y a logra hala esaki y a kibra e glas di e vitrina y a schuif drenta den e vitrina y a piki varios mercancia y a bay cu esakinan den e tas. Den e acto aki e ladron lo a corta su mes tambe y ta herida pero a logra huy. A solicita presencia di e investigadornan technico y forensyco pa sigui cuve investigacion.


text:
Carnaval
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Carnaval (Papiamentu: karnaval) ta bin orginalmente for di celebracion catolico cu tambe tin raishi pagano y ta celebr'e tres dia prome cu Dia di Shinishi. Segun e tradicion, e fiesta ta dura di diadomingo te diamars anochi- "Nochi Diamars". Pa meinochi ta cuminsa cuaresma di 40 dia te cu Siman Santo.
[editá | editá fuente]
Tur aña na Aruba, Boneiro i Corsou den temporada prome cu cuaresma ta sali riba caya y baila.
Na Corsou ta baila carnaval riba ritmo di tumba despues di a scohe anualmente un tumba ganado komo roadmarch durante e Festival di Tumba. Na 2020 a celebra sinkuenta aña di carnaval na Kòrsou. Un persentahe hopi grandi di e comunidad ta celebra esaki. Por reparti carnaval den tres marcha cabesante, na prome marcha hubenil, di dos marcha grandi y di tres Teenerparade (marcha di hoben) i dos submarcha cu ta marcha di despedida hubenil y marcha di despedida grandi; caminda na final di esakinan lo kima Momo.


text:
WILLEMSTAD — Djaluna 8-8-2016, entre 09.00 pa 16.00’or, tur agrupashon polítiko i/òf persona ku tabata interesá por a postulá kandidato pa partisipá na elekshon di 30-9-2016.
Riba 8 di e 21 listanan ta aparesé e kantidat máksimo di 29 kandidato; riba un lista ta aparesé 25 kandidato; riba un otro ta aparesé 23 kandidato; riba dos lista ta aparesé 19 kandidato; riba dos otro ta aparesé 16 kandidato; riba 3 lista ta aparesé 10 kandidato; i riba e otro listanan ta aparesé respektivamente 7, 5, 3 i 1 kandidato, pues un total di 396 persona a keda postulá komo kandidato pa partisipá na elekshon di 30-9-2016.
Di e 21 listanan ku a keda entregá 6 (PAR, PAIS, MFK, PNP, MAN i Pueblo Soberano) ta pasa direktamente pa elekshon di 30-9-2016, pa motibu aktualmente nan ta representá den Staten di Kòrsou.
E sobrá 15 listanan, esta DP, FOL, PAN, Kòrsou di nos tur, PAS, Pro Kòrsou, Un Kòrsou hustu, Movementu Progresivo, Kòrsou Promé, 1 Tim Magno, Reskate-16, Kòrsou -Un Pais Nobo-, Partido Kooperativista i Patriótiko, PRIK i GOOL lo mester partisipá na e pre-elekshon ku ta tuma lugá riba 20 i 21 di ougùstùs, promé ku nan por pasa pa elekshon di 30-9-2016.
Konseho Supremo Elektoral ke ekspresá su satisfakshon pa e manera ordená ku tur kos a kana na ofisina di Kranshi i tambe un gradisimentu na tur e agrupashonnan polítiko ku a mantené nan mes estriktamente na e orario ku nan mester a presentá, hasiendo ku e proseso di entrega di lista a kana sin ningun inkonvenensia.


text:
Den e ultimo dianan, e topico di LNT ta un topico hopi comenta. Ya caba e sindicatonan tin dos aña ta bringando e tema aki di LNT. Jeromine Kelly, lider di sindicato STT ta amplia mas riba e tema aki.
Despues di dos aña, e asunto di LNT ta yegando na su punto final. Tin dos aña caba cu ta treciendo e punto aki dilanti, pero awo cu Hulanda ta pone gobierno contra muraya, nan ta bin hunga politica cu e 5% pa duna e sector publico bek, STT ta sintinan presiona pa e ley bin na vigor.
Pakico inventa e wiel di nobo, tur hende sa cu e LNT ta sali for di e WNT di Hulanda, dus lo por djis copia e WNT y involucr’e aki na Aruba, no tin nada mas di discuti. Pero awo lo bay pa cambia ley, segun parlamento ta riba presion di Hulanda. Pero segun Kelly, no ta kere cu Van Huffelen lo por bin dicidi kico mester pone den nos leynan.
Ainda sindicato STT tin yen di pregunta tocante e LNT aki.
Pa un relato mas extenso, lesa bo corant digital TREMPAN.


text:
WILLEMSTAD — Despues ku e Kampionato di Dama a ranka sali dia 7 di mei ùltimo, mañan 25 di yüni 206, e torneo aki ta yega na su gran final! E kampionato aki a konta ku partisipashon di un total 7 ekipo ku tur djasabra atardi tabata kompetí kontra otro den un torneo di 7 kontra 7 riba tereno di SUBT.
E ekiponan ku a partisipá na e torneo aki ta lo siguiente;
- Hubentut Fortuna 1
- Hubentut Fortuna 2
- Willemstad 1
- Willemstad 2
- SUBT 1
- SUBT 2
- Victory Queens
Mañan pa 4or di atardi lo bai tin e partido ku lo determiná ku SUBT 1 òf Willemstad 2 lo keda na di 3 ku di 4 puesto miéntras 5:15pm lo tin e gran final kaminda Hubentud Fortuna 1 i Willemstad 1 lo bai midi forsa i sa ken lo bai ta e ekipo Kampion i Supkampion di e torneo aki.
Tabla di posishon:
Skema di e gran final :
FFK kier a invitá hinter e pueblo di Kòrsou pa bin presensia e gran final di Kampionato di Dama. Sali un ratu ku bo famia i bin disfrutá di e partidonan aki i mira kiko tur nos dama nan tin aden!
E 2 weganan aki ta grátis.


text:
Actual parlamentario di MEP y potencial minister di turismo den e gobierno proximo di coalicion (MEP-POR-RED), Dangui Oduber, a referi na e maneho nobo di turismo cu nan kier hiba den e gobernacion nobo y e prome paso ta pa reuni cu Oficina di Turismo Aruba (ATA) pa obtene mas informacion di nan.
Encuanto si ATA ta gosa di su confiansa como potencial minister di turismo, sr. Oduber a declara cu ‘mi no kier crea duda riba e maneho di ATA’. P’esey e ta considera importante cu prome cu nan ta pone den duda e maneho di ATA, si tabata bon of malo, ta relevante pa ricibi informacion detaya prome. Sr. Oduber a argumenta cu e tabata critico riba e maneho di turismo pasobra ‘den mi parecer nos por haci miho. Den sentido cu nos por atrae e turista cu ta gasta placa’.
Den linea grandi el a referi cu nan maneho lo enfoca entre otro pa bin cu turistanan di calidad cu ta gasta mas, reactiva nos caya grandi, trece mas siguridad pa nos turistanan, y mehora e condicion y infrastructura di nos waf pa ricibi mas mega crucero cu capacidad di 5 mil turista.
Sr. Oduber a laga sa cu logicamente ora cu e formacion di gobierno ta bira un realidad den e proximo dianan, nan ta bay mas den detaye di e programa mes di gobernacion pa asina tur hende sa kico nan ta para pe, unda nan ta bay y con nan lo ehecuta e maneho aki. “Ainda e ta un tiki prematuro, pasobra ainda e proceso di formacion no a formalisa completamente.”
ATA
Sr. Oduber a señala cu ora un mandatario ta tuma e maneho di un ministerio, den e caso aki turismo, logicamente nan kier haya sa mas detaye den e caso aki for di Oficina di Turismo Aruba (ATA). E lo desea di sa con ATA mes a funciona durante e ultimo 8 añanan aki. Unabes cu bo ta ricibi tur informacion, bo por tin un vision riba unda bo kier bay y kico bo kier haci diferente riba bo maneho.
El a prefera di no delanta mucho riba kico lo ta specifico riba maneho. “Mi kier sa prome kico tabata e maneho di ATA den e ultimo 8 aña.” E lo bay sinta cu e director di ATA pa haya tur informacion pa asina defini e maneho proximo. Esaki apesar cu durante e ultimo añanan cu el a fungi como parlamentario a yega di asisti na diferente reunion di informacion cu ATA den seno di parlamento.
Segun sr. Oduber, ATA tabata reuni anualmente cu e comision di turismo pa brinda informacion, pero esaki tabata mas tanto dirigi riba situacion di turismo pa loke ta trata e cantidad di nos bishitantenan cu a drenta Aruba nos terminalnan aereo y maritimo.
Tambe ATA tabata duna pronosticonan , pero nan kier sa mas informacion den detaye. “E maneho financiero con esaki a wordo hiba. Con cada florin pa ehempel di mercadeo tabata wordo gasta. Con cual companianan ATA tabata traha durante e ultimo 8 añanan aki.” Den sintesis e kier wak ‘un open book.’
Como eventual minister di Turismo e ta interesa di sa si analisis profundo a wordo haci riba cada florin cu ta wordo inverti den mercadeo. Si esaki ta resulta den un entrada adicional pa pais Aruba. E informacion aki mester ta uno mas detaya di loke nan tabata custumbra di haya ora cu nan tabata un fraccion di oposicion den Parlamento. “Un minister logicamente tin mas informacion cu un parlamentario,” el a bisa.
E informacion aki e ta considera valioso pa evalua si mester bin cu cambio den structura di ATA y tambe den caso di mercadeo si nan lo kier haci diferente. Pero e no kier anticipa mucho riba e tereno aki ya cu prome e ta prefera di haya informacion cu nan no ta dispone di dje na e momento aki, uunke e ta reitera cu nan sa unda nan kier bay y con nan lo kier hacie.
Pues e ta haya cu ta cuestion di un par di dia mas pa nan como parti di e gobierno di coalicion por cuminsa ehecuta nan vision riba turismo. E vision aki no solamente MEP a pone riba nan programa, pero tambe e vision cu nan ta bin defendiendo durante e ultimo 4 aña, el a bisa.
Maneho di turismo y team
Encuanto si e tin un team cu lo yude pa ehecuta su maneho den turismo, sr. Oduber a declara cu na momento cu bo ta hiba bo campaña ya bo ta prepara bo team, premirando un resultado faborabel.
Den e caso aki pueblo a vota pa un gobierno di coalicion. Aunke e ta preparando su team na e momento aki nada ta concreto ainda, considerando cu formado di gobierno ainda ta bezig cu su tarea. “Na momento cu esaki ta bira un realidad e ora ey bo ta formalisa bo ekipo”, el a bisa.
Segun sr. Oduber, e discusion cu el a hiba como parlamentario di oposicion tabata ta cu apesar di e volumen di turista cu nos ta hayando -segun rapportnan nan ta gasta placa y contribui na economia- sinembargo e ta haya cu nan no ta gasta suficiente. P’esey e ta kere cu e maneho nobo di turismo mester ta otro pa percura di trece e turistanan di calidad cu ta dispuesto pa gasta mas riba nos isla.
El a bisa cu cifranan cu den varios ocasion a wordo trece dilanti ta indica e turistanan cu ta biniendo nos pais ta gasta un averahe di 100 dollar menos pa dia durante nan estadia, compara cu antes. Nan ta lagando entre 800 pa 1000 dollar menos durante nan estadia di un siman riba nos isla.
P’esey nan a pone den nan programa di gobernacion cu nan kier mira ‘e turista bek cu ta laga placa atras den nos economia’. Ya cu nan no a mira esaki den e resultado di e ultimo 8 añanan.
“E cantidad t’ey pero e calidad simplemente no t’ey”, el a bisa. Pa tal motibo nan a pone esaki como prioridad den nan programa di gobernacion.


text:
Awe djaluna 22 di novèmber 2021, Algemene Federatie van Bonairiaanse Werknemers ta kumpli 55 aña di eksistensia.
Direktiva di AFBW kier a yama un danki na tur su miembronan, ku awe AFBW por a kumpli 55 aña i di un manera sólido i fuerte. AFBW ta e promé federashon sindikal di Boneiru i ta e sindikato di mas grandi, na Boneiru.
AFBW a lanta dia 22 novèmber 1966, e federashon aki tabata tin su periodonan di gloria i tambe periodonan ménos bon, pero awe despues di 55 aña, e ta den su gloria atrobe.
Direktiva aktual ta kere ku AFBW por kumpli hopi 55 aña mas di eksistensia, e organisashon aki mester sigui wòrdu manehá pa un direktiva ku ta duna servisio i sigui traha na benefisio di e klase trahadó.
Importante pa un organisashon manera AFBW, ta enserá ku bo mester tin un direktiva ku kurason pa e organisashon i ku ta wòrdu sostené pa su shopsteward nan i e miembronan di e sindikato.
Un bon maneho ta e yabi pa éksito di un organisashon.
Mester sigui uni i karga e organisashon i traha tur dia pa keda mantené esaki i no laga e organisashon aki bai pèrdí, no por laga un patrimonio sindikal Boneriano bai pèrdí, mester konserva e organisashon aki, un organisashon ku un trayektoria largu i ku hopi historia sindikal. “ Den Union tin Forsa”
AFBW ta siguí hiba e lucha pa hustisia sosial, AFBW tin hopi reto pa atendé kuné, tur dia di nobo tin abuzo laboral ta sosodé. Tin un miedu den e klase trahadó, trahadónan ta wòrdu manipulá i abuzá.
Trapamentu di derecho di e trahadó ta sosodé tur dia di nobo i e trahadó tin miedu di denunsia esakinan, pa no haña represaya i pèrdè su trabou, tristu den aña 2021 ainda nos ta biba esenanan di aña 30 di mei 1969.
Tin biaha tin ku buska derecho di e trahadó asta den korte. E lucha di 30 mei 1969, ainda ta leu for di kaba i tin biaha e ta mustra asta ku nos ta bayendo bek den époka aki.
Miembronan di AFBW i e pueblo laboral kòrda riba bo debernan i tambe para pa bo derechonan.
Sindikato ta miembronan i miembronan ta sindikato.
Awe AFBW ta lansa su “fundraising” den forma di un lòt di outo i djasabra dia 27 novèmber AFBW lo bai tin un tremendo B.B.Q pa tur su miembronan, estilo “Walk – Thru”.
Pabien na abo ku ta miembro di AFBW.


text:
Informacion pa tur Arubiano cu intencion di emigra pa Hulanda
Arubahuis ta wordo acerca diariamente pa Arubianonan cu tin pensa di bin biba na Hulanda y tambe esnan cu ta aki caba cu ta enfrenta diferente dificultadnan. Pesey Arubahuis ta sinti e importancia pa informa nos hendenan riba diferente aspectonan cu nan mester tene cuenta cune pa establece nan mes na Hulanda.
Pa cuminsa Hulanda tin un scarsedad grandi di vivienda. Hopi di esnan cu ta biba na Hulanda mester warda añanan pa haya un cas. Door cu Hulanda ta miembro di Comunidad Europeo, e ta mara na condicionnan politico y decisionnan intergubernamental. Esey ta haci cu Hulanda mester a tuma hopi refugiado di Siria, cu e resultado cu pa haya un cas social awendia na Hulanda ta hopi dificil. Pa bin na remarca pa un cas social e persona mester ta bibando minimo dos aña na e municipio. Arubahuis NO tin e autoridad pa yuda cu cas ni tampoco yuda inscribi bou di un adres di cas. Arubahuis su rol ta pa guia, informa y sostene e Arubiano.
Hulanda su regla primordial pa un emigrante ta pa e inscribi su mes na un municipio y si un persona NO tin un adres pa inscribi na e municipio, e no ta wordo considera como residente di e municipio. Cada persona ta haya un number denomina ‘Burgerservicenummer’ (BSN) pa asina e por ta legalmente inscribi na un municpio. Ta bon pa menciona cu registracion na un municipio NO ta duna garantia cu un persona automaticamente tin derecho riba beneficionnan social manera un uitkering (onderstand).
Hopi Arubiano na prome instante ta busca manera pa biba cerca famia na Hulanda, pero esaki ta te trese cune cu esnan cu ta ricibi un onderstand ta haya nan mes den problema cu e instancia conserni, ya cu esaki ta wordo reduci dependiendo di e cantidad di persona y entrada. Lastimamente esaki ta trese cune cu casi tur biaha e famia ta laga e persona hospeda, pero NO ta laga e persona inscribe su mes na e adres.
Cu e pandemia di Covid, e situacion na Hulanda a bira mas dificil pa Arubianonan cu kier emigra y vooral Arubianonan cu tin yui, mester ta bon conciente cu e situacion aki por trece problema cu instancianan Hulandes manera Kinderbescherming of Jeugdzorg, na momento cu e instancianan tuma nota cu mayornan no tin entrada pa por sobrevivi.
Pa e motibo aki Arubahuis ta haci un yamada na esnan cu ta dicidi toch di bin Hulanda pa tin un minimo di 10.000 euro pa asina nan por sobrevivi 3 a 4 luna. Hulanda di awe no ta e Hulanda di antes.
Pa cualkier otro informacion por manda un e-mail na Dit e-mailadres wordt beveiligd tegen spambots. JavaScript dient ingeschakeld te zijn om het te bekijken.


text:
Di 27 di yüni te ku 1 di yüli 2022 Konseho Insular di Boneiru tabata na Hulanda pa diferente bishita di trabou, deliberashonnan i partisipashon; manera ta kustumber na e kongreso anual di Asosiashon di Muisipionan Hulandes (VNG) ku e aña aki a ser organisá na Hoorn, West friesland. Esaki ta un kongreso kaminda e munisipionan ta bini huntu pa kompartí i wak posibilidatnan di traha huntu i asina fortifiká otro; un plataforma pues ku tin komo parti di nan mishon fortifiká e gobièrnu nan lokal. Despues di 2 aña ku esaki a bai digital pa motibu di Covid e aña aki tabatin un kongreso ‘en vivo’ atrobe.
E delegashon di Boneiru a hasi bishitanan di trabou serka Sekretario di Estado di Relashonnan den Reino sra. Van Huffelen, Komishon Fiho di Relashonnan rden Reino di Senado (Eerste Kamer) i di Parlamento (Tweede kamer) i tambe Konseho di Estado (Raad van State). Tambe Konseho Insular a haña un splikashon tékniko di e kambio di WolBES i FinBES ku ta andando n’e momentonan aki.
Durante di e bishitantenan di trabou i deliberashonnan aki, e siguiente tópikonan a subi mesa:
– Kambio di WolBES i FinBES
– Retonan di kambio di klima
– Desaroyo di Plantashi Bolivia
– Supsidio pa WEB en konekshon ku subida di preis di koriente
– Posibilidatnan pa produkshon di energia duradero
– Posibilidatnan pa yuda mantené gastunan abou
– Kon por garantisá gobernashon segun prinsipionan di bon gobernashon
– Kon pa salvaguardá interesnan di Boneiru mihó na Hulanda.
– Ekspanshon di kantidat di miembronan di – Konseho Insular
– Infrastruktura
– Bonlab
Aunke Konseho Insular no a bai komo un solo forsa Hulanda, danki Dios e deliberashonnan a kana bon i ya a duna resultado kaba siman pasá: dos moshon a wòrdu presentá i aseptá den Tweede kamer; unu ta tokante bon gobernashon i e otro kon pa salvaguardá interesnan di Boneiru mihó na Hulanda. Aparte di e bishitantenan ofisial di Konseho Insular, Frakshon Coffie a hasi uso di e oportunidat i a reuní ku diferente mandatario i instansianan pa kompartí pensamentunan i nos vishon pa Boneiru i papia di e desaroyonan na Boneiru, e situashon sosial-ekonómiko di nos pueblo, desaroyo general di Boneiru, unda nos ta komo isla, unda nos ta bai i kiko tur mester pa logra alkansá e meta na bienestar general di pueblo di Boneiru. Iúltimo pero no ménos importante: Frakshon Coffie a deliberá tambe tokante di kiko Hulanda por nifika pa nos, kon Hulanda lo por yuda nos riba e ruta pa logra e meta final ku nos ta bai p’e komo Pueblo di Boneiru.


text:
Sosial
Sèptèmber ta luna di limpiesa i Curaçao Cleanup Day ta dia 18 di sèptèmber
Willemstad – Djamars último Minister di Salubridat, Medio Ambiente i Naturalesa dr. Dorothy Pietersz- Janga i señora Sharo Bikker di e organisashon “World Cleanup Day Curaçao” a anunsiá ofisialmente ku luna di sèptèmber aki ta luna di limpiesa i ku “Curaçao Cleanup Day 2021” e aña aki ta tuma lugá dia 18 di sèptèmber. Riba e dia aki un total di 180 pais rònt mundu lo organisá aktividatnan di konsientisashon i limpiesa di pais. Ministerio di GMN ya pa 4 aña kaba ta sostené e proyekto aki pa konsientisá komunidat di e importansia pa tene Kòrsou limpi.
Minister di GMN dr. Dorothy Pietersz- Janga a mustra ku apesar ku Kòrsou ta un pais ku bunita naturalesa, ainda tin siudadanonan ku ta susha nos pais i esaki ta hasi hopi doló. Nos mester stòp di tira sushi riba kaya, den laman i nos mondinan i hasi mas uzo di e puntonan ku ta kolektá pa resiklahe. Minister a hasi un yamada tambe na komunidat pa partisipá na e akshon di limpiesa i forma parti di algu grandi, limpia nos bunita isla Kòrsou i tene esaki limpi.
Señora Bikker a splika ku World Cleanup Day a bira un kustumber kaba di tur aña den sèptèmber, pero no e luna aki so, ta henter aña komunidat mester ta di fokus pa tene nos isla limpi. Señora Bikker a gradisí tambe Minister di GMN i direktor di sektor di medio ambiente señor Gabriel Murray pa e sosten i ta spera ku por sigui koperá ku otro den futuro. Finalmente Minister Pietersz- Janga i Stichting Curaçao Cleanup ta hasi un yamada na un i tur, skolnan i demas organisashonnan pa inskribí riba e website www.worldclean-updaycuracao.org pa partisipá komo boluntario n’e proyekto aki.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Sosial
Resultado Marvelous Queens Showcase
Willemstad – Wikènt tras di lomba Marvelous Production a organisá su promé elekshon pa loke ta trata 2022. Un elekshon great kaminda kada partisipante a mustra nan abilidat nan komo Modelo Promoshonal riba esenario i tambe nan a modela shimis nan di cocktail ku diseño nan bunita.
E resultado tabata lo sigiente.
Baby Best Promotional Runway Model: Queenaë Fecunda
Baby Beautiful Hair: Queenaë Fecunda
Baby Best Cocktail Dress Design: Queenaë Fecunda
Minu Best Promotional Runway Model: Tyshainy Lasten
Mini Beautiful Hair: Tyshainy Lasten
Mini Best Cocktail Dress Design: Tyshainy Lasten
Little Best Promotional Runway Model: Jen-Naöxa Payne
Little Beautiful Hair: Jen-Naöxa Payne
Little Best Cocktail Dress Design: Taë-Sja Martina de Wind
Pre-Teen Best Promotional Runway Model: Shanea
Medema
Pre-Teen Beautiful Hair: Charelline Panthoflet
Pre-Teen Cocktail Dress Design: Charelline Panthoflet
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Plèstik desechabel pa empresarionan
Prohibishon di plèstik desechabel na Boneiru
Porfin ta asina leu: Boneiru ta bai prohibí plèstik desechabel. No tin mag di bende saku pa hasi kompra, pipa pa bebe kuné, kos pa drai ko’i bebe kuné, kuchú, fòrki i kuchara di plèstik i baki di fom pa kuminda mas na Boneiru i no tin mag di duna nan grátis tampoko. Dia 19 di òktober 2021 Konseho Insular a tuma e desishon akí. For di 1 di yüni 2022 pipa pa bebe kuné, kos pa drai ko’i bebe kuné, saku pa hasi kompra i kuchú, fòrki i kuchara ta prohibí. For di 1 di ougùstùs 2022 e prohibishon di baki di fom pa kuminda ta drenta na vigor.
For di e dia ku e prohibishon drenta na vigor empresarionan, supermarketnan, benta por mayor, hóreka, organisadónan di evento i hendenan ku ta bende kos na kas no tin mag di duna e produktonan akí i nan no tin mag di bende nan tampoko. Pasobra ta te 1 di yüni i 1 di ougùstùs e prohibishon ta drenta na vigor e (re)bendedónan i suministradónan di e produktonan akí tin hopi tempu pa kaba ku nan stòk bieu òf bende esaki i determiná kua alternativa sostenibel nan ta bai usa.
Kiko e prohibishon ta enserá?
Meta di e prohibishon ta ménos plèstik di un solo uso na Boneiru. Di e manera akí ta bini ménos shushi kantu di kaminda i den mondi. Ménos shushi kantu di kaminda ta mas mihó pa medio ambiente. Ta trata prinsipalmente di plèstik ku ta sòru pa mas shushi i ku ta ménos bon resiklabel. Pa e motibu akí ta prohibí pa bende òf duna e tipo di plèstiknan akí.
For di 1 di yüni 2022 no tin mag di bende ni suministrá saku pa hasi kompra, kos pa drai ko’i bebe kuné i kuchú, fòrki i kuchara di plèstik mas na Boneiru. Huntu ku e produktonan akí e prohibishon ta konta tambe pa bio-plèstik i otro tipo di material sintétiko.
For di 1 di ougùstùs 2022 e prohibishon akí ta konta tambe pa baki di kuminda di stirofom (fom). Pa baki di kuminda e prohibishon ta konta solamente pa baki di kuminda ku ta trahá di stirofom (fom) i no di plèstik òf material sintétiko den sentido amplio di palabra. Banda di esei e prohibishon di baki di kuminda ta konta solamente pa baki di kuminda ku por kome sin preparashon mas aleu. E no ta konta pues pa baki pa por ehèmpel karni den supermarket.
Dikon ta bini un prohibishon?
E kantidat di plèstik desechabel den laman (sòpi di plèstik) ta oumentá tur aña. Sòpi di plèstik ta un problema grandi pa medio ambiente. Esaki pasobra plèstik ta kontené supstansia venenoso. Esakinan no ta deskomponé den naturalesa. Esaki tin konsekuensia serio tambe pa bestia (por ehèmpel piská, turtuga, kachó di laman, krustáseo/marisko). Aksidentalmente nan ta kome e restunan di plèstik. Òf nan ta keda pegá den e desperdisio di plèstik. Nan por bira malu di esaki i/òf muri. E restunan di plèstik akí ta bini bèk den nos alimento tambe. Esaki tin konsekuensianan fastioso pa nos salú.
Na Boneiru tur aña nos ta tira 2 te 3 mion baki di kuminda di fom afó. Un parti di e bakinan akí ta terminá komo shushi kantu di kaminda òf den mondi. Desperdisio di plèstik ku hende ta tira afó na un manera robes, tin ora ta resultá den naturalesa òf den laman. Laman i bich shushi ta malu pa peskeria, turismo i refnan di koral rònt di e islanan BES. Esaki no ta bunita pa mira i malu pa medio ambiente.
Na Boneiru nos no por reusá plèstik desechabel bon. Ainda Boneiru no tin e mashinnan adekuá pa traha produkto nobo for di plèstik bieu. Pa e motibu akí Konseho Insular i Entidat Públiko Boneiru ta skohe pa bini ku un prohibishon kompleto di sierto produktonan di material sintétiko. Den futuro nos aspirashon ta pa añadí mas produkto na e prohibishon. Di e manera akí nos por protehá naturalesa, medio ambiente i salú di habitantenan di Boneiru mas mihó ainda.
Kiko ta plèstik?
Plèstik ta un material sintétiko. Material sintétiko no ta material natural, pero nan ta trah’é kímikamente. Tin diferente tipo di material sintétiko. Plèstik ta un di esakinan. Den e ordenansa nobo nos ta usa e nifikashon di material sintétiko manera e ta formulá den legislashon oropeo. Bou di e
prohibishon ta kai tur material (sintétiko) ku nos no ta haña den naturalesa. Pa e motibu akí baki di kuminda di fom (stirofom) tambe ta kai bou di e prohibishon. Ta prohibí tambe tiponan di bio-plèstik ku den kurso di tempu ta deskomponé biológikamente. Material sintétiko riba un base biológiko ta deskomponé na e mesun manera ku plèstik, ku eksepshon di ora resiklá e materialnan akí. Lamentablemente reusá no ta posibel na Boneiru. Banda di esei plèstik desechabel hopi biaha ta terminá komo shushi kantu di kaminda òf den mondi. Pa e motibu akí Entidat Públiko Boneiru ta skohe pa bini ku un prohibishon kompleto di sierto produkto di material sintétiko.
Pa ken e prohibishon ta konta?
E prohibishon ta konta pa tur hende na Boneiru ku ke bende òf duna produkto di material sintétiko. Esakinan ta por ehèmpel produktornan, empresarionan ku un tienda, importadónan i restorantnan. Otro ehèmpelnan ta wèpshòp i empresarionan lokal ku ta distribuí òf entregá artíkulo. Resumiendo: e prohibishon ta konta pa henter komèrsio por detal i tur servisio na Boneiru.
Informashon
Dia 19 di òktober 2021 Entidat Públiko Boneiru a bai di akuerdo ku un prohibishon di plèstik desechabel na Boneiru. E korant di proklamashon (afkondigingsblad) ku informashon bo por haña akinan.
Bo tin pregunta tokante e prohibishon? Manda bo pregunta den un email na plasticvrij@bonairegov.com
Pa Q&A tokante di Prohibishon di plèstik desechabel Primi akinan
Karta pa empresarionan
- 25 januari 2022
- 25 januari 2022


text:
E barco tin su AIS-System cendi, y aki RCC di Kustwacht por a identifike como “Aressa”, nabegando bao bandera di Cameroon. E barco aki cu tin un largura di 95 meter, no a registra ningun rato riba e AIS-System cu e tabata di bishita na Venezuela. Su ultimo posicion duna ta Suriname, y cu for di eynan e mester viaha pa Grecia.
Pero for di e radar, por a nota cu e ta biniendo for di area di Punto Fijo (Venezuela). Ta comosifuera cu e barco aki intencionalmente a trata na ‘sconde’ su presencia den awanan teritorial.
SALI FOR DI VENEZUELA:
A sali na cla, cu e tabata mara na Waf di Guaranao (cerca di Punto Fijo) y a sali Diadomingo pa 5:00 pm di eynan, pa bay lama grandi y haci comosifuera cu “awor si” e ta rumbo pa Grecia.
E actitud sospechoso aki, y posiblemente acompaña pa informe di inteligencia, a pone cu Guardacosta di Caribe Hulandes a mobiliza pa e area unda e barco Aressa e momento ey ta moviendo cu su velocidad maximo.
Ora cu a topa cu e barco riba lama, mesora Guardacosta a duna e capitan ordo pa stop, y asina a bay abordo pa investiga un que otro cu e barco sospechoso aki, principalmente e pregunta di con nan a keda ‘scondi’ for di ora cu a sali di Suriname y no a broadcast nada cu nan a bin Venezuela.
Mientras tanto solo a baha y a bira scur, y keto bay oficialnan di Guardacosta a sigui haci un investigacion preliminar, y a bin descubri cosnan eyden cu no ta cuadra.
Finalmente e lidernan di Guardacosta a dicidi, cu ta bay cune rumbo pa Waf di Playa pa asina nan haci un mihor investigacion, incluyendo mas personal, equipo, y tambe K9 pa listra esaki.
TRECE PA WAF:
Den oranan di madruga, e barco a yega Waf di Oranjestad, y a duna ordo pa e bay mara na Dok-G cu ta keda net un tiki pazuid di Citgo Boulevard. Mesora hunto cu personal specializa, a bay haci un investigacion.
Aki ta unda cu a descubri cu e barco aki lo a yena tur espacio disponible cu droga. Tanto autoridad local, personal di Guardacosta, y Ministerio Publico a keda babuca pa topa cu asina hopi droga den dje. Con por ta cu ningun oficial na Punta Cardon y Punto Fijo no a ripara cu tabata yenando droga den e barco aki?
Mesora e Capitan y e tripulantenan a keda deteni, y a baha nan for di e barco. Nan a ser hiba pa Wardanan di Polis riba e isla, pa nan wordo cera y pa asina start cu e proceso di interogacion.
Ministerio Publico mientras tanto a pone beslag riba e barco aki.
MILES DI KILO DI DROGA:
Ora cu mainta a habri, por a nota cu keto bay tin masha hopi investigacion andando na e barco aki. Rond di dje tabatin diferente speedboat tipo Metal Shark di Guardacosta ta patruya, y riba tera tambe tabatin Polisnan arma ta controlando. Riba potret por mira con e portanan “Hatch Covers” di e barco full habri, pa asina luz por drenta y autoridad cu ta paden por controla mihor. Pues ta den e cargo area mes e droga tabata scondi.
Pa colmo pa 8’or di mainta e crusero Norwegian Epic a drenta y mara un tiki pabao di dje, y pa 9’or di mainta e crusero Explorer of the Seas a drenta y mara un tiki pariba di dje.
Turistanan tabata cana pasa bay banda di e barco di carga aki, sin cu nan sa di e cantidad enorme di droga haya abordo. Un golpi masha duro mes pa mundo di narcotrafico, y kizas pa esnan na Venezuela meti den esaki.
PURBA SCONDE:
E barco Aressa tabata den luna di Januari 2020 na Brasil. Despues di a bishita wafnan di Recife (Brasil) y tambe Fortaleza (Brasil), e barco a mara pa 24 ora largo na e waf di Paramaribo (Suriname) na comienzo di Februari.
Despues di Suriname, e barco no a raporta e lugarnan cu el a bishita. Hecho ta cu el a bay Venezuela si. Diripiente riba Diadomingo 23 Februari pa 12:04 am (madruga), el a aparece bek riba e AIS-System mustrando cu e ta mara na Punta Guaranao. Despues pa 4:57 pm (atardi) el a sali for di Punta Guaranao y ta indica cu e ta rumbo pa Grecia, y su plan tabata pa yega na Waf di Thessaloniki (Grecia) dia 30 di Maart venidero.
Pero unavez cu el a drenta den awanan teritorial di Aruba, su suerte a caba.
VARIOS TRUCK:
E droga cu a wordo haya abordo di e barco ta asina hopi, cu autoridadnan a dicidi cu tin di baha esaki rapidamente pa evita cualkier cos cu por socede cu e barco. Aki ta unda cu a pidi Marinierskazerne Savaneta pa duna un man.
Nan a presenta cu algun Truck cu asina por a descarga tur e droga for di e barco y pone nan den vehiculo. Cu escolta policial e droga aki a wordo hiba pa Marinierskazerne unda ta bay haci e pisamento di e total di droga, y tambe cuida esaki te ora cu ordo yega pa destrui e droga.
Te cu Diamars atardi, ni Ministerio Publico, ni Polis, ni Guardacosta di Caribe Hulandes no a emiti un boletin oficial relaciona cu e caso aki. Pero henter dia por tende fuentenan ta bisa cu ta trata aki sigur di un cargamento di miles y miles di kilo di droga, cu riba caya lo tin balor di miyones di Dollar.
FUENTE: Diario de Aruba


text:
Diabierna e noticia di aumento di prijs di awa y coriente a cay como un baño di awa friu p’e comunidad, despues cu e prome biaha di a tende esaki prome minister a bisa di no sa nada di aumento di tarifa di awa. Accion21 a reacciona riba e aumento di awa y coriente.
Miguel Mansur, lider di fraccion Accion21, a bisa despues di a nota e aumento drastico den prijs di awa y coriente, di cual e parti di esey nan sa cu tabata inevitabel. Parlamento a haya un presentacion di WEB e tempo ey. E parlamentario a ripara cu e cambio di tarifa ta mas extremo cu nan a presenta na parlamento. El a ripara di biaha cu e tarifa maximo residencial ta riba esun comercial. E ta contra e plannan cu nan mes tabatin. Mansur ta kere cu gobierno lo a mete.
Esaki ta un golpi duro pa pueblo, pero Accion21 ta prefera mira con pa baha gasto na WEB y Elmar por ehempel cu e mesun persona por controla meter. E kiermen busca sinergia entre e dos empresanan, sea ta bin den accounting of cobramento, kisas baha nan salario p’e gastonan ta minimo, aumento di prijs mester ta minimo. Cu mester bin aumento den prijs si, pasobra si no nan placa ta caba pa october y nan no tin pa cumpra combustibel. E aumento cu ta bini ta uno hopi grandi y drastico. E ta bay hinca hopi famia den problema.
Pa mas lesa TREMPAN.COM.


text:
Aruba, 13 di juli 2020. Cu hopi entusiasmo ta anuncia cu e di cuater buki di e serie Bencho a wordo publica dor di autor Olga Buckley. Manera ta conoci, Olga Buckley tin un trayectoria largo pa locual ta skirbi storia di mucha cu a cuminsa cu e prome buki di e serie, Bencho ta dual na aña 2004.
Prome cu esaki Olga tabata traha mas cu 40 aña como maestro den enseñanza y durante mas di 10 aña largo a dedica su mes na promove e importancia di lesamento pa medio di Fundacion Bon Nochi Drumi Dushi . For di diferente experiencia cu almuno y hoben, Olga a ricibi inspiracion pa su bukinan.
Den e cuatrilogia aki por sigui con un mucha homber di Aruba ta crece descrubiendo su mes, acompaña pa tur reto cu por imagina.
Asina Bencho ta e storia di nos tur!
Un primicia ta cu e serie di Bencho ta e prome cuatrilogia na Papiamento. Keda pendiente pa buki 5 di e serie di cual e manuscrito ya ta completa.
E gran crusada di Bencho ta apto pa hoben y ta skirbi den nos lega materno.
Tur hoben como tambe comunidad en general ta invita pa lesa “E gran crusada di Bencho”, awo obtenibel na e librerianan, Van Dorp y Plaza Bookshop.
E placer di lesa ta infinito!


text:
Oranjestad – Comision Celebracion Dianan Nacional (CCDN) bou auspicio di Ministerio di Cultura ta promoviendo tambe nos lenga materno Papiamento hunto cu e slogan ‘Cultura nos tin cu bib’e’ y tambe ‘Chikito y simpel bo por ta, pero si respeta’.
Nos Idioma Papiamento y su Ortografia:
Nos lenga materno Papiamento, hunto cu nos Himno, Bandera y Escudo ta forma parti di nos identidad. Papiamento ta un idioma crioyo. Esaki ta un idioma cu ta nace ora cu dos of mas grupo di hende, cu ta papia diferente lenga ta topa cu otro. Nan ta crea un idioma nobo pa por comunica cu otro. Si e idioma nobo aki bira lenga materno, nos ta yam’e un idioma crioyo.
Papiamento ta e idioma materno na Aruba, Boneiro y Corsou. Como Papiamento no tabatin un ortografia defini den e prome siglo y mey di su existencia, tur hende tabata skirbi Papiamento manera nan tabata kere cu ta bon y no di acuerdo cu un of otro regla stipula.
Riba dia 5 di mei 1976, Gobierno di Teritorio Insular di Aruba a instala un Comision di Ortografia pa formula y recomenda un forma di skirbi nos idioma Papiamento. Dia 13 di september 1976 e comision a entrega su recomendacion na Gobierno di Aruba. Dia 30 di October 1976, Parlamento di Aruba a aproba unanimamente e ortografia recomenda pa e comision. A scoge pa Aruba tin un Ortografia Etimologico. Ortografia Etimologico ta e forma di skirbi un palabra basa riba e palabra di origen. E Ortografia Fonologico bo ta skirbi tur letter of combinacion di letter cu ta zona igual, di e mesun forma. Na Boneiro y Corsou e ortografia ta esun Fonologico.
Dia 21 di mei 2003, Gobierno di Aruba a acepta Papiamento como lenga oficial di Aruba banda di Hulandes. Esey kiermen cu carta oficial pa Gobierno por ser skirbi den Papiamento of na Hulandes.
Na scol ta uza Papiamento den Enseñansa Preparatorio como tambe den Enseñansa Special.
Na aña 2005 Papiamento a drenta Enseñansa Avansa como materia. Desde aña 2008 a traha riba e condicionnan pa introduci Papiamento tambe den Enseñansa Primario. Awe Aruba conoce Scol Multilengual cu Papiamento como idioma di instruccion.
Cada aña CCDN hunto cu Seccion di Implementacion di Departamento di Cultura Aruba (DCA), Comision di Arte di Palabra, Fundacion Corector Papiamento ta organisa e actividad di ‘Poeta di Patria’ cu lo tuma luga riba 15 di maart 2022 den
Cas di Cultura. Esaki ta un competencia di poema pa stimula e bon uzo di nos idioma y expresa amor pa Aruba y su cultura. Tur aña Aruba ta conoce su ganadonan.
Sigur no por keda sin menciona cu Cultura ta Nos! Nos cultura, nos tin cu stim’e, bib’e, apreci’e, explor’e, defend’e, expres’e y promov’e.
Aña pasa a keda publica e bukinan di Poeta di Patria 2020 y 2021. Nos mester ta contento cu e desaroyo di nos Papiamento, ainda lo por mas. Hunto nos lo sigui logra y hunto, y nos cultura, nos mester bib’e.
Ministerio di Cultura conhuntamente cu Departamento di Cultura Aruba (DCA), Comision Celebracion Dianan Nacional (CCDN) y Comision Organisado di Poeta di Patria ta hopi contento di por organisa e Competencia di Poeta di Patria 2022. Asina ta yuda contribui pa enrikece literatura den nos dushi idioma Papiamento. Nos idioma ta un di nos simbolonan di identidad nacional. Danki na tur participantenan cu a participa y na esnan cu a inscribi e aña aki. Tur aña esaki ta yuda haci e competencia di Poeta di Patria rico den creatividad.


text:
Entregamento di rapport Youth Health Survey 2013
Na Departamento di Salud Publico Aruba (DESPA), den presencia di Management Team, seccion Epidemiologia y Investigacion, seccion Malesanan Contagioso y seccion Promocion di Salud a tuma luga e entregamento oficial di e rapport Youth Health Survey Aruba 2012. E rapport aki ta un fruto di labor bou guia di seccion Epidemiologia y Investigacion di DESPA. Ta prome biaha cu Aruba ta dispone di datonan relevante encuanto salud di nos hobennan aki na Aruba. E datonan aki por wordo compara cu otro paisnan mundialmente. Den e rapport tin compila dato y descripcion con nos hubentud, entre 12 pa 19 aña na Aruba, ta pensa y nan comportacion den relacion cu nan salud. Tin relato di nos hobennan relaciona cu nan estilo di bida, comportacion di riesgo di salud, salud sexual y reproductivo, pero tambe nan descripcion di nan ambiente na cas, scol, comunidad, amigo . Atencion tambe a bay na e factor di salud mental y salud fisico. Un danki ta bay na prome luga Union Europeo cu a financia e investigacion y a percura pa e imprenta di e rapport. Tambe PAHO (Pan American Health Organization) a duna ayudo tecnico. Nos ministernan anterior y actual di Salud Publico y di Enseñansa, Departamento di Enseñansa, CBS y e encuestadonan a haci cu e investigacion aki tabata exitoso te resulta den un rapport. Cu cooperacion di personal di e diferente seccionnan di DESPA, mayornan y e hobennan cu a participa na e investigacion, directiva y docentenan di e scolnan secundario a duna como resultado cu un rapport representativo di nos hubentud awo ta disponibel. E rapport ta duna un bon bista con nos hubentud na Aruba ta riba diferente tereno p.e. salud, educacion pero e parti social tambe ta wordo treci dilanti. E intencion di e rapport aki ta pa e wordo uza door di diferente departamento, organisacionnan cu ta traha cu hobennan na Aruba. Di e forma aki por traha miho maneho na bienestar, mehoracion di salud y proteccion di nos hobennan. Pa mas informacion por tuma contacto cu Departamento di Salud Publico, seccion Epidemiologia y Investigacion na 522-4200.


text:
“E crimen mas grandi cu humanidad a comete contra muchanan ta di alega nan cada dia mas di naturalesa y arte” — Conferencia Mundial di trabao social 1988
Mi a lesa un discushon riba Facebook tocante potretnan demasiado sensual di un mucha muhe chiquito cu ta participa na un eleccion di reina. Mi mes no a mira e potretnan, pero mi por imagina mi mes kico nan kier men. Desde eleccionnan di reina y Barbie y shownan di imitacion di cantantenan sexy, hopi di nos muchanan chiquito ta comberti nan mes den muhenan chiquito durante eleccionnan, show di baile y canto y te hasta hungando cu nan Barbie.
Lastima den mi opinion paso loke hopi hende no ta realisa cu tipo di actividadnan asina ta fomenta reaccion cerca tanto e muchanan cu ta madura mucho lihe, pero tambe cerca hendenan cu mal intencion. Mi a jega para na un actividad unda muchanan chiquito tabata imita Olga Tanon y mira e ‘lust’ den wowo di hombernan grandi. E ser humano tin un parti di su celebro cu ta di reptil (reptielhersenen) y esaki ta esun cu ta activa e parti di su instinctonan, e parti di sobrevivencia, hamber y sexualidad.
Mayornan ta sigi trendnan di moda, no semper pa mala fe, pero paso nan no tin suficiente informacion. Pesey mester bin cu mas educacion pa majornan na Aruba y menos sensacionalismo. Esaki ta tarea tambe di cada organisacion cu ta traha cu mucha.
Un pais y organisacion cu ta respeta e tratado di derechonan di mucha lo mester ta mas critico riba actividadnan asina y pone reglanan cu ta protega e inocencia di e muchanan cu ta participa.
Den su buki ‘Changing’ e actris Sueco Liv Ullman a jama e fenomeno ‘The Lost Kingdom of Children’… E Reinado perdi di muchanan….
Aruba, laga nos muchanan ser mucha y hunga weganan di inocencia… nan tin basta anja pa ta adulto den nan bida…
Cu respet… Ingrid


text:
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’ cu lo keda cla na December. E projecto lo combina aspectonan di wellness, creatividad y sostenibilidad. E combinacion di e tres elementonan aki ta un concepto unico pa Aruba. ‘Camacuri Wellness Garden’ tin un meta importante pa e bira un lugar di encuentro di hendenan cu ta apoya e filosofia describi.
Esakinan por ta turista, mescos cu nos hendenan local. Asina nos ta crea un bunita synergia y lasonan di amistad, cu hopi biaha ta resulta den bishitantenan cu ta bolbe Aruba. Un otro meta importante ta pa contribui na e calidad di bida, e wellness di e hendenan cu ta bishita nos actividadnan di ‘Camacuri Wellness Garden’. Wellness su meta ta pa trese e hende bek na su esencia, den su propio balansa y energia, cu un curpa y mente cu ta den harmonia.
Nos ta scoge pa juda hendenan biba un bida di calidad halto, usando elementonan di naturalesa cu ta rondona nos. Aruba tin hopi forsa curativo den su naturalesa, nos lama, nos solo combina cu e dushi brisa y nos piedranan volcanico cu a haja nan forma dor di e wega di lama durante miles di anja y cu e energia di solo y luna cu ta laga nan traspasa energia curativo ora di masashi.
A planea un un serie di actividadnan combinando e tres temanan aki cu lo duna hopi informacion y ehercicio pratico y basico pa por balansa trabou, famia y bo mesun cuido necesario pa por biba saludabel y felis. Diasabra awor ta bay start cu e prome workshop ‘Wellness cu puro naturalesa’. E workshop ta un iniciativa di Comprondiendo Bida hunto cu Camacuri Residence. E ta un workshop cu kier honra e ser humano y honra nos naturalesa cu ta traha hunto pa crea e balansa perfecto den nos bida. E ta un oportunidad pa topa cu hende na un forma ameno y cu un concepto diferente.


text:
August 3, 2021
Fitting perfectly with AUA Airport's strategic plan to become a greener airport:
ORANJESTAD – Aruba Airport Authority N.V. (AAA), the company that manages and operates Queen Beatrix International Airport (AUA Airport), is proud to announce that Frontier Airlines will start operating to Aruba November 2021.
For Frontier Airlines, same as for AUA Airport, green is not just their logo color. Still, it is a daily reminder of their mission and pursuit to be America's Greenest Airline. These ideals perfectly fit AUA Airport's strategic plan to become the most sustainable airport in the region.
The airline headquartered in Denver, Colorado, operates more than 100 A320 family aircraft and has the largest A320neo fleet in the Americas, serving approximately 120 destinations in the U.S., Caribbean, Mexico, and Central America. The initial plan is to start November 2021 with one weekly service from Miami International Airport (MIA).
With over 140 new Airbus planes on order, Frontier Airlines will continue to grow to deliver on its mission of providing affordable and greener travel options, connecting Aruba with over 100 destinations across America
“We’re excited to announce service to Queen Beatrix International Airport in Aruba with nonstop flights to Miami beginning this November,” said Daniel Shurz, senior vice president of commercial, Frontier Airlines. “Our mission is to deliver ‘Low Fares Done Right’ for our customers and we’re confident that this new route will make travel to the island even more accessible and affordable for tourists while at the same time providing an attractive option for locals wanting to travel to the U.S. We look forward to welcoming passengers onboard to enjoy the beautiful scenery and warm hospitality of Aruba and to serving locals with affordable flights to Miami and beyond through our extensive U.S. route network.”
"At AUA Airport, we are seriously dedicated to Air Service Development! The team's efforts which have started before the pandemic, are now crystalizing with the addition of a new carrier to the diverse portfolio of carriers that believe in Aruba and our international airport. This first step in our relationship with the popular U.S. low-cost carrier will provide additional traveling options for both local and U.S. travelers, as per Frontier Airlines' motto, "The sky is for everyone." Frontier Airlines delivers this vision through its unique brand of low-fare options. As a growing and environmentally conscious airline, the airline perfectly fits AUA Airport's vision for the future. Expansion plans and becoming the most sustainable airport in the region are applicable for both AUA Airport and Frontier Airlines," expressed Mrs. Jo-Anne Meaux-Arends, Air Service Development Manager at AAA.
“We’re excited to begin this new flight service with Frontier Airlines from Miami, one of our priority markets. Considering the past year, increased airlift operations are crucial to Aruba’s continued tourism recovery and growth, and we are continually striving to offer expanded flight options for new and returning visitors alike to Aruba. Frontier’s effort to reduce their carbon footprint to ensure a cleaner earth is in line with Aruba’s approach to bring awareness and education to the public.” said Mrs. Ronella Croes, CEO of Aruba Tourism Authority.
“The addition of a new airline and additional flights to Aruba are a result of great efforts made by Aruba’s airport and tourism authorities, and a testament to the demand for Aruba as a destination thanks to the wonderful people that work every day to serve our tourists and ensure an enjoyable and safe experience.” said Mrs. Tisa LaSorte President and CEO of Aruba Hotel & Tourism Association.
Papiamento
Cuadrando perfectamente cu AUA Airport su plan strategico pa bira un aeropuerto mas sostenibel:
Frontier Airlines lo cuminsa bula pa Aruba na November 2021
ORANJESTAD – Aruba Airport Authority N.V. (AAA), e compania cu ta maneha y opera Aeropuerto Internacional Reina Beatrix (AUA Airport), ta orguyoso pa anuncia cu Frontier Airlines lo cuminsa opera pa Aruba na November 2021.
Pa Frontier Airlines, m esos cu pa AUA Airport, berde no ta djis e color di nan logo. E ta un recordatorio diario di nan mision y meta pa ta America su aerolínea mas berde/sostenibel. E idealnan aki ta cuadra perfectamente cu AUA Airport su plan strategico pa bira e aeropuerto mas sostenible den e region.
E aerolinea cu su headquarter ta situa na Denver, Colorado, ta opera mas cu 100 avion di e famia di avionnan A320 y tin e flota mas grandi di avión A320neo den Merca, sirbiendo aproximadamente 12 destinacion na Merca, Caribe, Mexico y Centro America. E plan inicial ta pa cuminsa na November 2021 cu un buelo semanal for di Miami International Airport (MIA).
Cu mas di 140 avion Airbus nobo den bestelling, Frontier Airlines lo sigui crese y desaroya su mes riba su mision pa brinda opcionnan di biahe mas economico y berde, conectando Aruba cu mas di 100 destinacion den full America.
“Nos ta ansioso di por anuncia e servicio pa AUA Airport cu buelo non-stop pa Miami cuminsando November,” segun Daniel Shurz, senior vice president of commercial, Frontier Airlines. “Nos mision ta pa brinda prijs abou y husto pa nos clientenan y nos ta sigur cu e ruta nobo aki lo haci biahamento pa e isla ainda mas accesibel y economico pa turistanan, mientras na mesun momento dunando e localnan tambe un opcion atractivo pa biaha pa Merca. Nos ta ansioso pa yama bonbini na pasaheronan cu lo bai disfruta di e bunita paisahenan y e hospitalidad caluroso di Aruba y pa sirbi e localnan cu buelonan economico pa Miami y resto di Merca danki na nos network extensivo di ruta den Merca.”
"Na AUA Airport, nos ta dedica seriamente na Air Service Development! E esfuersonan di e ekipo cu a cuminsa prome cu e pandemia, awo ta cristalizando cu e adkisicion di un aerolinea nobo cu ta wordo agrega na e portofolio diverso di aerolineanan cu ta kere den Aruba y nos aeropuerto internacional. E prome paso aki den nos relacion cu e low-cost carrier Mericano popular lo brinda opcionnan di biahe adicional pa e pasaheronan local y for di Merca, según e motto di Frontier Airlines, "The sky is for everyone." Frontier Airlines ta percura pa cumpli cu e vision aki door di brinda opcionnan economico. Como un aerolinea creciente y conciente di medio ambiente, e aerolínea ta cuadra perfectamente cu AUA Airport su vision pa futuro. Plannan di expansion y pa bira e aeropuerto mas sostenibel den e region ta aplicabel pa tanto AUA Airport y tambe Frontier Airlines," asina Sra. Jo-Anne Meaux-Arends, Air Service Development Manager na AAA a expresa.
“Nos ta contento di por cuminsa e servicio nobo aki cu Frontier Airlines for di Miami, un di nos mercadonan cu prioridad. Mirando aña pasa, aumento den airlift ta crucial pa Aruba su recuperacion y crecimento di turismo continuo, y continuamente nos ta purba di ofrece opcionnan di biahe expandi pa bishitantenan nobo y pa esnan cu ta regresa Aruba. E esfuersonan di Frontier pa reduci nan “carbon footprint” pa sigura un mundo mas limpi ta cuadra tambe cu Aruba su approach pa trese concientizacion y educashon na publico.” asina Sra. Ronella Croes, CEO di Aruba Tourism Authority a bisa.
“Un aerolinea y buelonan adicional pa Aruba ta e resultado di esfuersonan di AUA Airport y autoridadnan di turismo, y ta testimonio di e demanda pa Aruba como destinacion, danki na e hendenan maraviyoso cu ta traha tur dia pa sirbi nos turistanan y sigura un experiencia dushi y safe,” asina Sra. Tisa LaSorte Presidente y CEO di Aruba Hotel & Tourism Association a bisa.


text: KRALENDIJK – Sindikato AFBW despues di 54 aña, awor bou di presidensia di Cherrel Kwidama, a firma statutonan nobo. E presidente nobo a primintí su direktiva ku despues di 6 luna lo tin kambionan den e sindikato i nos ta pará na 6 luna despues. Algun trabou ku a wòrdu hasi ta entre otro renobashon di e kas sindikal na kaya Korona, réstrukturashon di shòpstiwertnan i a traha riba kambio di statuto. E akto históriko aki a tuma lugá djamars atardi na ofesina di notario Aniek Schouten. Roderick Groenman, remplasando notario Schouten a firma e statutonan den presensia di miembronan di direktiva di AFBW, koleganan sindikal di USIBO i Prensa. Den e statuto nobo i adaptá ku a wòrdu firmá, a amplia entre otro e kontenido ku un kantidat di 20 punto aserka ku ta forma un total di 36 artíkulo i a amplia tambe posiblidat ku trahadónan di mas sektor por afiliá na AFBW. Aktualmente AFBW ta konta ku un total di masomenos 400 miembro i vishon di e presidente nobo ta pa yega un total di 600 miembro. Sr. Ewald Abdul, komo promé presidente di e sindikato ku tabata pará na kuna di e promé statutonan 54 aña pasá tambe tabata presente pa e akto importante aki.


text:
“Señor ta mi wardador, mi‘n tin falta di nada;
Den cunucu di yerba berde, E ta pone mi sosega.
E ta hiba mi na awanan trankil, pa mi bolbe haya forsa.”
Salmo 23:1,2,3.
Cu dolor na nos curason pero conforme cu boluntad di Dios nos ta anuncia fayecimento di:
Enrique Simplicio Curiel
*02 Maart 1957 – †23 Augustus 2022
Oportunidad pa condolencia y despedida lo tuma lugar Diasabra 27 di Augustus 2022, for di 2’or pa 4’or di atardi na Ad Patres Funeral Home & Crematorium.
Staff y personal di Ad Patres funeral home & Crematorium ta extende nos mas sincero condolencia na famia di e fayecido.


text:
Tin asina tanto expertisio y sabiduria di nos mesun hendenan a sali afo den e ultimo dianan. Di con nos no por forma un think tank nacional y busca e miho alternativa for di e punto di bista di loke ta miho pa Aruba, pa medio ambiente y pa cada un di nos famianan… No a bira tempo pa nos cuminsa respeta otro un poco mas den cada un su posicion y opinion, teniendo Aruba como meta principal?
E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa.
…..Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Copyright: Al Figaroa


text:
Ps Hans Ponte
DIREKTOR AANS
Ministerio di Nesesidatnan Spesial ta koordiná i fasilitá aseptashon, sosten i inklushon pa hendenan ku tin un nesesidat spesial i pa esnan ku ta kuida di nan. E ministerio akí di Iglesia Atventista di Shete dia ta abarká ministerio pa i ku e surdu; siegu; esnan ku desafíonan físiko, salú mental i bienestar emoshonal; i wérfano.
Mishon di Ministerio di Nesesidatnan Spesial ta kreá rondó di e konsepto ku “Tur ta talentoso, nesesario i apresiá.” E ministerio akí ta enfatisá e rekonosementu di e balor i dignidat nativo di kada persona.


text:
Stripped Down First Edition
ORANJESTAD: Diaranson ultimo a tuma lugar e prome edición di “Stripped Down” cual ta un concepto nobo introduci pa Bryan D den su programa “Recharge”. Bryan a trece dilanti un concepto unico di expone nos talentonan local pa medio di un session di musica acustico durante su programa riba Cool FM 98.9. E prome invitado durante “Stripped Down” tabata e cantante Jair “Buddylove” Versprey kende ta den e frontline di e banda Buleria. Buddy a sa di a deleita e oyente nan di Cool FM cu un repertorio unico y a sa di expone su talento cu hopi emocion. Bryan a clausura su programa invitando e oyentenan pa por keda pendiente pa e di dos session di “Stripped Down” cual lo tuma lugar brevemente. Sintonisa “Recharge” tur atardi for di 5or di atardi te cu 7or di anochi riba Cool FM 98.9.


text:
KRALENDIJK – Pa por kontestá diferente pregunta i skucha prekupashon nan, e sindikatonan BPWU, representando e trahadónan di BOPEC, FEDEBON, representando e staf di BOPEC i sostené pa USIBO a organisá un atardi/anochi di informashon pa tur trahadó di BOPEC, nan famia i pueblo boneriano relashoná ku situashon aktual di e kompania. Entre otro a dirigí palabra Gabriel Pourier kende ta presidente di BPWU. “Awe nos tei pa duna informashon kon e situashon ta na BOPEC awor den 2020. BOPEC a kuminsá operá na Boneiru na 1975 i PDVSA a tuma maneho na 1989 i te awe ta manehá e kompania. Te awe nan ta kumpli ku tur kos pa loke ta trata nan maneho, sinembargo debí na sanshonnan, Merka i Hulanda ta kontra Venezuela, ta pone ku nan ta yega un kaminda ku no por sigui kumpli. E parti di mantenshon a bai atras, loke tin di aber ku mal maneho di direktornan ku tabata manehá BOPEC. Hulanda a pone 5 aña pa drecha kos sinembargo kosnan no a kana. Poulatinamente kos a kuminsá empeorá i aktualmente kasi tur kos ta paralisá na BOPEC. Esei ta e situashon aktual. Nos a papia di algun senario sinembargo tin chèns ku fin di luna awor nos no por kobra. Ta rekerí sierto kos pa por paga trahadó. E sèn tei sinembargo no por mishi kuné. Awor mester kuminsá wak kiko ta e siguiente paso, sea kiko ta bai hasi ku tur loke tin na BOPEC. Tin produkto i ta importante pa hasi e parti di mantenshon i saka e produkto, i si no hasié esaki despues ta bira un gastu pa gobièrnu pa por deshasí di e produkto entre otro. PDVSA tin sèn pero debí na e problema ku Merka no por saka niun sèn. Ta trahando duru pa wak kon por sigui ku operashon an BOPEC. E primintimentu pa tene BOPEC habri tei, sinembargo tur kos ta na palabra ya pa tres aña, i sierto momentu ta yega kaminda e no ta sigui. Hopi primintimentu sinembargo den práktika nada, “Pourier kende ta presidente di BPWU a menshoná.
Diputado Nina den Heyer ta otro persona kende a dirigí palabra i a menshoná entre otro tokante seramentu di BOPEC. “Si BOPEC sera e tin un impakto fuerte riba komunidat. Hopi hende ta traha na BOPEC. Gobièrnu tambe ta den un situashon kaminda no tin un bista kla kiko ta bai sosodé ku BOPEC. Tin atenshon pa e situashon, ta spera ku kos kambia i mehorá, loke ta nos tur su deseo,”diputado den Heyer a bisa.
Durante e reunión aki lidernan a duna amplio informashon tokante e situashon di BOPEC pa asina komunidat mes husga ku BOPEC TIN FUTURO, ora a duna informashon kiko ta e konsekuensianan si BOPEC no kontinuá i kiko ta e benefisionan ku BOPEC si e sigui ku su operashon aki na Boneiru.
Diferente trahado prekupá i otro persona nan presente a hasi pregunta na e sindikatonan relashoná ku posibel seramentu di e kompania BOPEC.


text:
A yega momento pa nos habri nos frontera pa otro paisnan drenta pa loke ta fruta y berdura. Sra. Nathaly Maduro di Santa Rosa ta splica.
For di bastaa tempo tur hende por wak con e situacion tabata bayendo na Venezuela. Di otro banda mester wak pa diversficia. Semper a traha cu Venezuela, pero a yega tempo pa sondea otro posibilidadnan, otro paisnan, manera Colombia, Peru cu ta un pais cu ta produci productonan hopi organo. No depende di solamente un pais.
Ta lamenta e situacion na Venezuela, pero awo mester wak kico ta combini nos. Pa loke ta Santa Rosa, nan meta principal ta pa incentiva e produccion local, dus pa e parti ey tambe, e ta hopi orguyso y contento di wak productornann, hendenan cu tin hopi tempo sin produci, ta busca informacion. Di otro banda tin otro tipo di interes, cual ta sistemanan modernisa. Ta haya personanan cu ta bin busca cartanan di invoerrechten vrij. Tin companiann cu ta produciendo via sistemanan hidroponico. Tin companianan cu ta produci lechuga, tin 297Farma cu ta produci den container. Nan ta super orguyoso di Cilantro (CUnunco PachoMama). Y tin esunnan cu semper e por yobe, of e no ta yobe, toch nan ta keda motiva pa keda produci, cualnan ta Cunucu Aruba Dushi Tera, James Ramos. Tambe Sra. Maduro a complimenta Goshen, cu ta un tremendo proyecto, unda ta educa ex adictonan pa bay y produci mas. Ta importante pa wak cu agricultura y pesca no ta solamente e produccion di cuminda, pero e factor social, e factor economico cu hopi biaha no ta pone atencion na nan. E ta un mundo di oportunidad. E ta algo cu Santa Rosa lo enfoca ariba dje, cual ta structura kico ta e necesidadnan y aporta lo miho posibel na nos comunidad di nos productornan y piscadonan.
Incentivo pa productornan ta di sumo importancia, segun Sra. Maduro ye ta enfatiza ariba tres factor cu ta importante, cual ta awa, tereno. E ta contento cu gobierno ta hopi interesa den desaroya sector primario. Pero di otro banda, Santa Rosa ainda ta bezig cu e parti fiscal, pa locual ta e incentivo di winstbelasting di e productornan. Esaki ta algo cu a combesa cu Minister y a mustra hopi interes di su banda, unda pa yega na un documento oficial. Prome cu aña a caba, Sra, Maduro tabata tin un reunion cu Departamento di Impuesto, y nan tambe ta compronde e necesidad pa desaroya siguridad di cuminda. Aña 2018 ta bay ta un aña di logro y positivo, unda cu cunukeronan por produci sin e miedo cu a existi pa hopi aña. Asina Sra. Nathaly Maduro, directora di Santa Rosa a finalisa bisando.


text:
Gerick Croes (MEP): Na 2014 & 2015 e maneho laboral contradictorio a sigui perhudicando nos hobennan y localnan!
Manera nos a indica caba den comunicadonan anterior AVP a hiba un maneho laboral hopi negligente, anti local & hoben y pa corona e obra tambe contradictorio. E practica aki lastimamente a continua na 2014 y 2015 na man di Minister actual di Labor sr. Paul Croes. Sin duda algun e ta di lamenta pasobra ta kita oportunidad di esnan local y otronan cu a hasi di nos pais nan hogar estableciendo nan mes kinan pa por ehempel importa trahador. Minister di Labor por wel di ripiti mil biaha mes cu su meta ta pa baha desempleo pero e realidad ta uno contradictorio y ta desenmascare. A base di informacion ricibi riba contestacion di preguntanan en conexion cu presupuesto 2016 nos lo splica pueblo den detayes e asunto aki.
Otorgamento di permiso no solamente ta limita e oportunidadnan di esnan local pero tambe ta trece contradiccion den e maneho di e Minister. E semper a vocifera cu e ta comprometi pa baha desempleo pero e realidad ta poco conflictivo. Nos por a constata cu na aña 2014 a drenta un total di 584 peticion (eerste aanvraag) pa importa trahador di cual 433 a wordo aproba y otorga. Esaki ta ekivalente na 74%. Mientras cu pa 2015 e practica aki a continua pasobra a aproba 392 di un total di 579 peticion cu a drenta ekivalente na 67.4%! ( mira anexo I) Apesar cu e lo por a baha e no ta kita afor di e hecho cu e ta conflictivo mientras bo tin un bestand di hopi hende sin trabou pero toch bo ta sigui hiba e maneho aki. E punto central di henter e asunto aki ta e hecho cu bo tin un bestand di esnan cu hayando bijstand, un bestand di departamento di progreso laboral di esnan desemplea, hobennan cu anualmente ta caba scol cu kier drenta mercado laboral y desempleo no-registra y toch bo ta sigui basha firma!
Pa fraccion di MEP por tawatin un bista cla di loke tin registra di esnan desemplea a pidi pa haya un overzicht reparti den categorianan di edad (anexo II) Ta incomprendibel cu por ehempel na aña 2014 bo tin un cantidad di 1443 persona sin trabou entre edad di 15 aña pa 34 aña pero toch ba otorga 433 permiso cu promer peticion. Si realisa e total di hobennan sin trabou ta representa 50.4% ! Mescos tambe aña 2015 tawatin un cantidad 1044 persona sin trabou pero tambe a aproba 392 promer peticion. Akinan e total di hobennan sin trabou ta representa 49.6%!
Pa un gobierno cu kier pretende di kier baha e % di desempleo e ta contradeci su mes totalmente! Con e ta posibel cu mientras bo tin un lista largo di 2844 (2014) y 2103 (2015) persona sin trabou toch ta keda importa trahador! Pa colmo ta papia di tin e hobennan central pero ta continua na kita oportunidadnan for di nan sin cu ta conta esnan cu ta caba scol anualmente! No solamente e maneho ta di lamenta pero e ta di condena cu ta continua cu importacion mientras ta trata di funcionan cu nos hendenan local por eherce. Cu tin biaha ta hasi excepcion pa cierto vacaturanan cu ta rekeri cierto nivel di educacion of profesionalismo ta comprendibel. Pero laga nos pone bon cla cu ta trata di trabounan manera di waiter, bartender, schoonmaker, cook, bewaker etc. Por mira anexo III pa un bista amplio di tur e trabounan cu mayoria parti tin necesidad pa yena.(fuente: rapport SER arbeidsimmigratiebeleid & werkloosheid 2014) Awor Minister sr. Paul Croes mester splica pueblo kiko ta e motibo cu esnan local no ta bin remarke pa haya trabou? Si e kier trata na hustifica su mes atrobe cu desempleo a baha esei sigur ta algo cu e no mester gaba cune pasobra ta su responsabilidad. Tampoco e ta impreshona nos cu su maneho pasobra ta varios ehempel nos a duna di un maneho negligente y accionan iresponsabel di su parti. Realidad ta cu e como hoben minister ta manipulando pueblo y cifranan presenta akiden ta muestra palpabel cu e no ta hibando un maneho optimal corda un maneho cu ta crea oportunidad pa esnan local cu ta sin trabou y kier drenta mercado laboral. Un cos ta sigur den realidad no tin compromiso pa logra baha desempleo na Aruba y e maneho laboral di Gabinete Eman ta contradictorio for di tempo cu e la tuma mando cual lastimamente a continua den 2014 & 2015 perhudicando nos hobennan y localnan!
Expresionnan haci den e articulo aki no necesariamente ta refleha opinion di ArenaPoliti.co


text:
ZAGREB, KROASIA – E tenista, Jean-Jullien Rojer huntu ku su kompañero Horia Tecau a gana nan promé título di ATP World Tour pa e ana aki. E título aki ta bin den e di kuater torneo ku Rojer i Tecau ta hunga komo un ekipo.
Rojer i Tecau a bin bek di atras den e torneo di PBZ Zagreb Indoors pa gana di Philipp Marx i Michal Mertinak. Rojer i su kompañero a pèrdè e promé set ku skor di 3-6, pero a bin bek i gana e di dos i di tres set ku skor di 6-4 i 10-2.
Ku e título aki e duo di Rojer-Tecau ta gana un montante di 23.500 Euro i tambe 250 punto pa e Emirates ATP Doubles Ranking.


text:
Di 4 dia di reunion cu stakeholders:
Diaranson 20 di juli a continua e reunionnan cu stakeholders den nos comunidad en cuadro di formacion di Gabinete Wever-Croes II. E prome area di e reunionnan diaranson tawata cu sindicatonan. A reuni cu 8 sindicato: SEPPA, TOPA, SIMAR, SADA, SPA, SINBA, STA y FTA. A base di e reunion aki por a scucha kico pa e sindicatonan ta importante pa gobierno tene cuenta cu ne den un acuerdo y periodo di gobernacion nobo. Nan a trece puntonan dilanti cu ta recarda nan miembronan y Aruba en general. Nan enfasis ta riba e bienestar y posicion di e trahado.
Tambe a reuni cu Comerciantenan Uni Aruba (CUA) y cu SETAR. Ambos cu e miranan riba desaroyo economico y kico CUA ta considera di ta di importancia pa e empresanan mediano y chikito na Aruba. SETAR a duna nos su vision y con nan ta bay atende cu e cambionan grandi y lihe den technologia den futuro y mantene e compania como un compania cu ta keda haci ganashi y draai stabiel pa por duna e servicio adecua.
Riba e tema di Salud, a reuni cu Fundacion Maneho di Addicion Aruba (FMAA) y Sociaal Physchiatrische Dienst (SPD) y a delibera cu nan riba e problema di salud mental. Siman pasa a papia cu Respaldo cu ta e cuido specialisa den cuadro di salud mental. E dos organisacionnan aki a presenta un vision con nan lo por traha hunto y bringa e problemanan mental cu nos tin aki na Aruba. Nan a conta tambe kico tur nan ta haciendo caba especialmente SPD cu ta atende esnan cu hañanan den cualkier problema di salud mental den famia of cu pashentnan y con nan ta atende cu esaki. Nan a entrega un presentacion hopi profesional.
Cu e asociacion di dentistanan na Aruba, Aruba Dental Association a scucha di nan banda con nan ta mira e desaroyonan y a expresa nan preocupacionnan riba e gastonan di cuido dental ya cu no ta tur cos ta wordo cubri pa AZV y kico ta e futuro pa e area aki y pone cuido dental mas halto riba lista di prioridad di cada cuidadano.
Esnan presente den e reunionnan tawata: CUA, Francis Saladin; FMAA, Randall van Trigt; SPD, Dargis Montalvo; SIMAR, Josephine Albertus; SPA, Rodney Solognier; SADA, Eduard Maduro; STA, Diego de Cuba; FTA,Hubert Dirksz; SETAR, Roland Croes y ADS, Marielle Ho-Kang-You.
Despues di cada seccion di 45 minuut cu Prome Minister Evelyn Wever-Croes y Lider di RAIZ Ursell Arends, cada representante a haya turno pa duna nan declaracion na prensa y duna e oportunidad pa prensa haci pregunta.
“E di 4 dia di e reunionnan cu stakeholders den cuadro cu formacion di Gabinete Wever-Croes II tambe a bay bon. Hunto cu RAIZ nos a tene e reunionnan aki entre e integrantenan di ambos partido y nos a haci diferente palabracion pa continua cu e diferente stakeholdersnan aki unabes e Minister encarga ta apunta”, Prome Minister a duna di conoce.


text:
WILLEMSTAD (FFK) — E selekshon nashonaldi futbol di dama U-20 a klasifiká pa e di 2 buèlta di e CFU Woman’s U-20 Cup Tournament ku a tuma lugá na Puerto Rico resientemente i a regresá Kòrsou ayera, 25 di yüni.
Despues ku e selekshon a kai vensí di e ekipo anfitrion Puerto Rico, 5-0 den e promé enkuentro, Kòrsou a sa di gana Anguilla ku e skor di 2-0 den e di 2 enkuentro. E dos golnan a keda anotá pa Lindsey Hart ku Dianthe Scheeper. Antayera e selekshon a empatá kontra Antigua i Barbuda ku e skor 1-1 i asina sigurá nan klasifikashon pa siguiente buèlta ku un total di 4 punto. E gol a keda anotá pa Lindsey Hart.
E resultado di e 3 partidonan ei a pone ku e selekshon nashonal di Korsou a klasifiká pa e siguiente buèlta di e CFU Woman’s U-20 Cup Tournament ku lo tuma lugá na Haiti den e luna di òktober.
Resultadonan di e partidonan na Puerto Rico:
Curacao 0 – Puerto Rico 5
Curacao 2 – Anguila 0
Curacao 1 – Antigua & Barbuda 1
E mundial di U-20 mes lo tuma lugá na Papua New Guinea otro aña, esta 2016 i e kampionato di dama U-20 lo tuma lugá e aña aki na Honduras. Pa awor aki e selekshon lo sigui entrená pa asina e por ta kla prepará pa e kompromisonan di e siguiente buelta.
Miéntras e selekshon a empatá ku e ekipo di Antigua & Barbuda i a klasifiká komo number 2 den nos pul, e ekipo anfitrion, Puerto Rico a sa di gana tur su weganan i a klasifiká komo number 1 den den e pul.
Tabla di posishon:
E selekshon nashonal di dama U-20 ta konsistí di un grupo di 19 hungadó ku ta wòrdu dirigí pa Sr. Rudsel Monte ku ta e direktor tékniko di e selekshon aki i Sr. Rovian Carolina ku ta e asistente di e direktor tékniko.
Tambe ta biaha huntu ku e selekshon Sra. Nadine Carolina ku ta esun enkargá ku e materialnan di e selekshon, un masahista kual ta Sra. Rose-Marie Curial i e hefe di delegashon ku ta Sr. Harry Davelaar, miembro di direktiva di FFK.


text:
Un bunita actividad pa sera vakantie y cuminsa scol jen di etiket…Diasabra, 8 di Oktober ta bai tin bautismo y presentacion di “Kaylee, reina di carnaval”, tur den un ambiente carnavalesco. E autora Denise de Jongh-Rekwest pa medio di esaki ta invita tur mucha pa bin celebra cu nos e lanzamento di e precioso buki aki.
Kaylee,reina di carnaval ta un buki di etiketa pa mucha.
Diasabra, 8 di Oktober ta bai tin bautismo y presentacion di “Kaylee, reina di carnaval”, tur den un ambiente carnavalesco. E autora Denise de Jongh-Rekwest pa medio di esaki ta invita tur mucha pa bin celebra cu nos e lanzamento di e precioso buki aki.
E buki ‘Pa Semper’ di Sherwin Jacobs ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Por cumpra e buki na Van Dorp y De Wit Stores
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan. Continue reading “‘Pa Semper’… Buki di Sherwin Jacobs ta sinja nos di e buskeda na felicidad.”
Diasabra dia 3 di September Manchi Hennep lo ta presente na Van Dorp Book & Office Dakota pa presenta su buki nobo. ‘Ursula’ ta su di tres buki, dedica na hubentud di e islanan ABC. Pasa busca di bo y laga Manchi firm’e pa bo.
Sr. Hennep lo ta na Van Dorp Dakota cu ta apoya nos escritornan local y nos dushi Papiamento, for di 11.00 a.m – 1.00 p.m
Van Dorp ta apoya nos escritornan local y nos dushi Papiamento.
Ursula, un mucha muhe di diescinco aña, ta biba huntu cu su mayornan y a caba di gradua. Pa un temporada tur cos ta bay bon, Hitler, cu ta na poder ta esun cu ta dicidi kico tur hende mester haci. E ta pasa den cosnan malo, pero despues e ta mehora un poco. Eta siña conoce Joop, un Hulandes manda pa bin traha na Alemania y ta namora na dje. Despues di guera Joop ta bay bek su pais, pero ta priminti di bolbe p’e. Joop ta bolbe y nan ta casa pa despues bay biba na Hulanda unda Ursula ta spera di haya un bida nobo, yen di felicidad pa lubida tur loke el a pasa. Futuro lo dicidi si cos ta bay manera e ta spera.
Nos sombra ta pone nos kere cu nos no merece pa ta e ‘superstar’ den nos mes bida.
Ta e sombra aki, e parti scur di nos, e partinan cu nos a oprimi di nos mes cu ta separa nos di ken nos berdaderamente ta.
Tip di Van Dorp: ‘Un bon buki – Het Schaduw Effect’.
Tur cos a cuminsa cu e meneer di scol cu a bisa cu nos ta bobo, e mucha di scol cu a tenta nos of e prome amor cu a bandona nos. Nos tur tin momentonan doloroso y bergonsoso cu nos a sconde y despues di tempo e emocionnan aki a hasi nos bira mas duro y nan a forma nos sombra.
Ta trata aki di anshanan cu nos no a expresa, e berguensa hororoso, e remordimentonan cu ta come nos dor di no enfrenta nos problemanan.
Cerca majoria hende tur e problemanan aki por bin di un solo momento cu tabata crucial den nos bida. Pero tambe por ta cu nos a laga cosnan cu nos no kier enfrenta acumula durante hopi anja.
E introduccion di e buki ta bisa: Tur hende tin su parti di sombra. Si nos sigi nenga nan y sconde nan, nan por bira un poder cu posiblemente por destrui nos bida. Sombra tin su efecto riba e comunidad tambe, segun Deepak Chopra, un di e escritornan. Debby Ford ta papia di su propio experencia – e tabata adicto – y ta splica con nos por sera pas cu nos mes, cu otro y cu e mundo. Marianne Williamson ta mustra riba e forsa di resamento, hasi sacrificio, pordon y amor. Pasobra solamente lus por core cu sombra. Continue reading “Con pa usa e forsa di nos sombra pa trese cambio den nos bida”
Generacion Einstein y Comunicacion cu hubentud di siglo 21. Nan ta mas sabi, mas social y mas adulto…
Generacion Einstein a bira grandi. E buki di Jeroen Boschma, Inez Groen ta describi e adultonan jong cu ta invadi e mercado di trabou, ta bolter henter e sistema di educacion y ta explora e terenonan politico y social. Y nan ta hasi esaki na nan propio forma.
…Nan ta mas sabi, mas social y mas adulto…
Generacion Einstein a bira grandi. E buki di Jeroen Boschma, Inez Groen ta describi e adultonan jong cu ta invadi e mercado di trabou, ta bolter henter e sistema di educacion y ta explora e terenonan politico y social. Y nan ta hasi esaki na nan propio forma. Tin ora incomprendibel pa e generacion mas grandi cu nan.
Un tempo adultonan tabata pensa cu e comportacion stranjo di e teenagernan cu tur e oranan n’ey riba internet, facebook y otro media social ta pasa un dia. Mescos cu e multitasking, cu nan no por ni compronde, corda purba hasi mescos. ‘Un dia nan lo madura’, tabata e speransa. Pero no, Generacion Einstein ta hiba tur e actitud y aplicacionnan aki cu nan na pia di trabou. Tambe den ensenjansa avansa y te hasta den politica.
Silencio cu ta mata, scirbi pa Ingrid Werleman…www.comprondiendobida.com
Nos ta biba den un mundo yen di desorden y toch hopi biaha ta asina dushi pa nos busca e silencio… e silencio ta trankilisa y ta crea energia nobo. Di otro banda den nos mundo di desorden, silencio por ta tambe un enemigo grandi. Silencio ta libera mes tanto cu e por hinca nos den su prison. Silencio ta bira un prison ora nos no por papia riba cosnan cu ta molestia nos of ta hasi nos dolor. Silencio ta ruman di secreto y yiu di taboe. Silencio ta stroba palabranan di sali, paso e ta hasi oreanan di un otro dolor. E ta un di e cosnan cu mas ta danja relacionnan, den ki forma cu ta. ‘Mi no kier tende,’ ‘no ta berdad’, ‘bo ta ganja ‘, ‘mi no kier sa’, ‘awo ki no’ y asina ta sigi hui pa berdadnan cu no ta nace nunca paso nos no ta tribi di cana den e sapato di e otro y purba sinti su dolor.
Con mi ta bira felis, algun tip di psicologia positivo. Sinja e forsa di optimismo on www.comprondiendobida.com
‘No keda pega den bo dolornan,’ esaki parse di ta e mensaje pa biba mas felis. Esaki bo por logra cu psicologia positivo. E fundador di psicologia positivo ta Martin Seligman, un psicologo renombra di New York y tabata entre otro president di American Psychology Association. Den su opinion lo beneficia e cliente si focus riba e parti fuerte y e birtudnan di e persona y no solamente riba su malesa y debilidadnan. Su concepto a motiva hopi Universidad pa studia kico realmente ta juda hende pa sinti nan mes satisfecho, motiva y felis di berdad.
Esaki a involvi topiconan manera felicidad, optimismo, caracter y emocionnan positivo. Optimismo a resulta di por hunga un rol hopi importante contra depresion. Su meta cu e concepto aki ta pa integra practica y ciencia den otro. Un di su bukinan mas conoci ta ‘Learned Optimism’.
Contrario na psicologia tradicional cu ta focus riba tratamentonan cu tin como meta pa drecha e danjo causa dor di trauma, depresion of burn out.
Mi a reconoce hopi berdad den e buki ‘Feal the Fear and do it anyway’ di e psicologo dr. susan Jeffers cu mi ta comparti aki bou.
Confronta nos miedonan nunca ta mes espantoso cu e miedo inconciente su tras cu ta laga nos sinti nos mes indefenso.
Lesa esaki un biaha mas, pasobra e ta por ta un tiki complica pa acepta. Experencia ta mustra cu tardi of tempran bida lo presenta nos cu situacionnan cu ta saca nos for di nos comfort di bida. Mas indefenso nos ta sinti nos mes, mas grandi e miedo inconciente cu ta terorisa nos. Hopi hende ni kier pensa mes cu un dia nan lo haja nan den un situacion cu ta kita nos seguridadnan den bida.


text: Diaranzon madruga a drenta informe di cu banda di e pompstacion Caya Grandi a yega un persona bao influencia di un of otro substancia cu comportacion raro y violento, ela bay na un auto staciona dal e auto aki varios biaha. Ora e doño a sali ya caba varios biaha otronan a bis’a e homber fuera di control pa e stop pero esaki a sigui dal e auto. E doño a dal e un solo mokete mande knock out y e doño di e auto a bay. E homber tur paranoid a lanta y tabata busca problema cu tur hende. Djey e tabata busca su auto pero e no a ripara cu su auto tabata eybanda mes pero ela bay mas leu. Polis a yega y a detene mesora.


text:
Utilities Group Wind Farm Rincon EOI
ORANJESTAD – E Request for Expression of Interest (EOI) ta pa construccion di un parke di biento na Rincon y pa suministro di energia di biento “Power PurchaseAgreement /PPA” na Aruba.
Utilities Aruba NV ta accionista di Water-en Energiebedrijf Aruba N.V. (WEB), cu ta responsabel pa generacion di energia y produccion di awa na Aruba, y ELMAR, responsabel pa distribucion di coriente.
OBHETIVONAN
Aruba tin como meta pa logra e nivel di zero pa cu e emisiondi Greenhouse Gas (GHG) pa aña 2050 y asina cumpli cu e acuerdo ‘Paris Agreement’. Pues, e meta ta pa depende masriba energia renobabel como e fuente principal di energia den tur area/sector.
Utilities Aruba ta invita desaroyadornan experiencia y cualifica pa expresa nan interes y demostra nan capacidad na:
REGISTRACION PA PARTICIPA Y PROCESO
Pa mas informacion di con pa participa den e proceso EOI, por fabor bishita www.utilitiesarubanv.com/main/future-challenges.
Notaris NewLeaf Aruba lo ta encarga pa registra turparticipante.
Fecha y orario final pa entrega propuestanan lo ta dia 1 di october 2022, 8or di mainta
(UTC-4).


text: Diadomingo mainta a drenta informe di un accidente cu hende herida na Balanderstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di un Nissan March a pega soño tras di stuur bay banda robe di caminda dal un Suzuki Swift staciona pushe bay dal e Nissan pick-up double cab cu tabata staciona dilanti e Swift y djey bolter. Debi na e boltermento e chauffeur a resulta herida. Na yegada di e ambulans nan a atende e victima.


text:
Ora ku un persona fayesé, tin hopi kos di hasi i kos di pensa pa sernan kerí. Banda di prosesá e fèrdrit, bo sernan kerí mester regla vários asuntu práktiko i aki e pregunta kiko e deseonan di e defuntu lo tabata ta hopi importante.
Uzo garantisá
Awendia bo por segurá bo mes pa diferente okashon. Tin seguro pa bo outo, kas, bida i asta seguro di biahe. Dikon? Paso bo ke ta protehá pa gastunan inesperá. I bo seguro di entiero awor? Esaki ta e úniko seguro ku lo wòrdu uzá garantisá i na un momentu ku kasi semper ta inesperá. Ounke ku bo mes no tei mas, e ta abo su responsabilidat. Esei ta nifiká ku bo mester ta bon prepará. Extura ta duna bo un man!
Yama mi bek
Bo ta deseá mas informashon? Yena bo nòmber i number di telefòn. Nos ta yama bo bek mas pronto ku ta posibel.


text: KRALENDIJK – Djarason 12 di febrüari 2020, un hòmber di 67 aña a presentá dilanti hues den korte di promé instansia na Boneiru. Pa un periodo hopi largu e la hür un kamber ku dos venesolano ku ta kedando ilegal na Boneiru. E la gana plaka ku esaki. Segun Ministerio Públiko e sospechoso a hasi su mes kulpabel na trafikashon di hende. Si bo hasi bo mes kulpabel na e echo aki, ta nifiká ku e sospechoso a aktua kontra di e maneho di gobièrnu pa kombatí lokalidat na Boneiru. Estadia ilegal ta kousa daño na e komunidat Boneriano i na ekonomia. Trahadónan ilegal ta perkurá pa un konkurensia inhustu riba merkado laboral. Mayoria biaha nan ta trahadó barata ku ta pagá bou di sueldo mínimo. Nan no ta paga belasting ni primanan sosial. E merkado di labor lokal ku tambe por ehersé e mesun trabou, no ta haña trabou, òf ta obligá pa traha pa e sueldo mas abou. Fiskal a demandá un kastigu di trabou di 160 ora i un kastigu 6 luna kompletamente kondishonal ku un periodo di prueba di 3 aña. Mirando edat di e sospechoso i konsiderando ku nunka ántes e no tabata tin kontakto ku hustisia, hues a imponé un kastigu di prisòn kompletamente kondishonal di 4 luna ku un periodo di prueba di 3 aña. Si e hòmber bolbe faya durante e periodo di tres aña, e mester sinta su kastigu di 4 luna.


text:
ORANJESTAD - Directie Natuur en Milieu (DNM) ta desea di comparti un informacion importante di un fenomeno cu ta tumando lugar den e bida marino na algun sitio di buceo (dive site) na e islanan den Caribe y particularmente e preocupacion cu tin actualmente na Boneiro cu e presencia di un malesa di coral.
Nomber di e malesa cu ta ataca e coralnan ta Stony Coral Tissue Loss Disease (SCTLD). Nos preocupacion ta cu e malesa ta uno hopi agresivo y ta resulta mortal pa e colonia di coralnan y asina ta afecta e calidad di nos bida marino den e region.
Den e relato aki DNM ta desea di splica kico e malesa aki ta haci cu coralnan, con e a manifesta na Boneiro, con e ta transmiti y kico nos por haci pa prevencion asina yuda mitiga e problema.
Kico e malesa SCTLD ta haci?
Stony Coral Tissue Loss Disease ta destrui e tehido suave cu ta cubri e coral y por afecta 30 sorto di coralnan cu ta existi den bida marino cu ta esunnan cu ta forma y crece nos rifnan. Ora cu e malesa ataca e coral e resultado por ta uno fatal, ya cu e por mata un colonia di coral den apenas algun siman of lunanan di keda infecta. E por afecta diferente coral na un manera severo. Ta considera SCTLD e malesa di mas peligroso y mortal di e malesanan di coral y e ta manifesta hopi lihe. No mester confundi e malesa aki cu coral bleaching, esaki ta dos fenomeno diferente.
Ta di remarca cu ta casi un aña pasa cu Boneiro a publica tocante e malesa y e contagio cu ta existi den Caribe y Florida. E tempo ey STINAPA a menciona den nan webinar cu ainda no a encontra coralnan cu e malesa na e isla pero cu na Aruba si tin un caso unda ta sospecha contagio. Aruba mes no a haya e notificacion di e alerta aki. Na aña 2021 Boneiro a prepara tambe un plan pa e posibel yegada di e malesa den forma di prevencion pa asina mitiga e problemanan cu por surgi. E organisacion cu ta maneha e parke marino na Boneiro, STINAPA, a publica un relato alertando comunidad y hunto cu ayudo di DCNA a tuma algun decision pa mitiga e problema. Nan a alerta e bishitantenan con na mester haci uzo di e parke marino pero esaki tawata inevitabel y e malesa a manifesta na dos localidad di buceo. Despues di a conduci investigacion riba 22 y 23 di juli ultimo Boneiro a laga cera dos localidad di bucoeo, uno ta Karpata y e otro ta La Dania’s Leap, tur esaki ta consecuencia di presencia di e malesa SCTLD.
Con e malesa ta transmiti?
E malesa por wordo transmiti den e awa contamina cu e malesa manera por ehempel den e “ballast water” den barconan grandi di carga. Ballast water ta e awa cu ta ser uza pa asina e barco ta keda den balans ora e ta descarga peso. Tambe e malesa por penetra na ekiponan di buceo (dive gear) of di snorkel cu ta uza den awanan cu ta contene e malesa.
Kico por haci pa preveni transmision y mitiga e problema?
Ta recomenda dos cos; desinfecta ekipo di buceo y tambe alerta autoridadnan si ta tuma nota di fenomeno sospechoso riba e coralnan. Pa e prome paso di desinfecta e ekipo ta recomenda pa pone ekipo den awa potabel cu ta contene 1% di bleach solucion y pa ekipo sensitivo por laga esakinan sinta pa 10 minuut den desinfectante apropia pa e ekipo. Mester laga e ekipo seca prome cu ta transporte y uza esaki den otro awanan por ehempel na un otro sitio cu no ta contene e malesa.
Informa autoridadnan cu ta maneha parke marino di Aruba (Fundacion Parke Nacional Arikok) y tambe DNM. Si bo ripara coralnan straño of sospechoso purba saca un potret di esakinan y mand’e pa nos na [email protected] Tambe nos ta pidi pa inclui e fecha, localidad (dive site), e profundidad, un nomber y number contacto y tambe e informacion di e fotografo. Si por duna nos e autorisacion pa uza e potret pa asina inclui den investigacionan pa yuda preveni contagio di SCTLD den nos awanan na Aruba.
Locual DNM ta haya importante ta e deteccion den un fase mas trempan asina nos por tuma accion pa mitiga e problema. Haci nada no ta un opcion, pasobra esaki lo nifica perdida di cantidad di coral.
DNM ta keda pendiente specialmente di e scolnan di buceo, buceadonan, piscadonan y centronan di actividad di buceo pa cualkier informacion. Por haya e informacion cu nos a compila for di Boneiro riba e pagina di STINAPA. Tambe nan a realisa un webinar hopi informativo riba e topico di e malesa di Stony Coral Tissue Loss Disease na 2021 y esaki tambe por hay’e riba nan Youtube channel y DNM lo comparti esaki riba nos medionan social tambe.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
ORANJESTAD – Aruba ta stòp ku kódigo di koló na aeropuerto pa pasaheronan ku ta biaha pa Estados Unido. E asina yamá Passenger Flow Control tabata determiná ki ora pasaheronan por a drenta e edifisio di aeropuerto pa check in.
For di awe ta ehekutá buelonan pa Estados Unido sin restrikshon pa drenta. Pasaheronan mester ta na aeropuerto tres ora promé ku nan buelo ta lanta. Ta rekomendá pasaheronan ku ta biaha pa otro destinashon pa ta presente por lo ménos dos ora promé ku nan orario pa biaha.
Despues ku a evaluá e sistema di kódigo di koló ku tur aktor di aeropuerto ku tabata enbolbí na momentu ku a kuminsá ku e sistema aki na komienso di e aña aki, a disidí pa eliminá e sistema di kontrolá e fluho aki temporalmente.
Awor ku Aruba ta drentando e lunanan ku ménos pasahero, no mester di e sistema aki mas, e operadó di aeropuerto ta bisa. Lo implementá adaptashonnan chikí dentro di e proseso total di check in i e proseso di fluho di pasahero i lo bolbe hasi un evaluashon promé ku Aruba drenta e temporada di verano na fin di e aña aki.